ระเบียบคณะกรรมการคุ้มครองและส่งเสริม ภูมิปัญญาการแพทย์แผนไทย เรื่อง  การจัดทำทะเบียนภูมิปัญญาการแพทย์แผนไทย พ.ศ. 2547

ระเบียบคณะกรรมการคุ้มครองและส่งเสริม
ระเบียบคณะกรรมการคุ้มครองและส่งเสริม
ภูมิปัญญาการแพทย์แผนไทย
เรื่อง
การจัดทำทะเบียนภูมิปัญญาการแพทย์แผนไทย
พ.ศ. ๒๕๔๗
 

อาศัยอำนาจตามความในมาตรา ๔ และมาตรา
๑๕ แห่งพระราชบัญญัติคุ้มครองและส่งเสริมภูมิปัญญาการแพทย์แผนไทย พ.ศ. ๒๕๔๒
คณะกรรมการคุ้มครองและส่งเสริมภูมิปัญญาการแพทย์แผนไทยจึงออกระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการคุ้มครองและส่งเสริมภูมิปัญญาการแพทย์แผนไทย
เรื่อง การจัดทำทะเบียนภูมิปัญญาการแพทย์แผนไทย พ.ศ. ๒๕๔๗

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้
ภูมิปัญญาการแพทย์แผนไทย หมายความว่า พื้นความรู้ความสามารถเกี่ยวกับการแพทย์แผนไทย
การแพทย์แผนไทย หมายความว่า กระบวนการทางการแพทย์เกี่ยวกับการตรวจ วินิจฉัย บำบัด รักษา
หรือป้องกันโรค หรือการส่งเสริมและฟื้นฟูสุขภาพของมนุษย์หรือสัตว์ การผดุงครรภ์
การนวดไทย และให้หมายความรวมถึง การเตรียมการผลิตยาแผนไทย และการประดิษฐ์อุปกรณ์
และเครื่องมือทางการแพทย์ ทั้งนี้
โดยอาศัยความรู้หรือตำราที่ได้ถ่ายทอดและพัฒนาสืบต่อกันมา
ตำราการแพทย์แผนไทย หมายความว่า หลักวิชาการต่าง ๆ เกี่ยวกับการแพทย์แผนไทย
ทั้งที่ได้บันทึกไว้ในสมุดไทย ใบลาน
ศิลาจารึกหรือวัสดุอื่นใดหรือที่มิได้มีการบันทึกกันไว้แต่เป็นการเรียนรู้หรือถ่ายทอดสืบต่อกันมาไม่ว่าด้วยวิธีใด
ยาแผนไทย หมายความว่า ยาที่ได้จากสมุนไพรโดยตรงหรือที่ได้จากการผสม ปรุง
หรือแปรสภาพสมุนไพร และให้หมายความรวมถึงยาแผนโบราณตามกฎหมายว่าด้วยยา
ตำรับยาแผนไทย หมายความว่า
สูตรซึ่งระบุกรรมวิธีการผลิตและส่วนประกอบสิ่งปรุงที่มียาแผนไทยรวมอยู่ด้วยไม่ว่าสิ่งปรุงนั้นจะมีรูปลักษณะใด

ข้อ ๔ ในการจัดทำทะเบียนภูมิปัญญาการแพทย์แผนไทย
ให้นายทะเบียนจังหวัดจัดทำทะเบียนตำรับยาแผนไทยหรือตำราการแพทย์แผนไทยเสนอกรมพัฒนาการแพทย์แผนไทยและการแพทย์ทางเลือก
โดยให้ขอความร่วมมือจากสาธารณสุขอำเภอประสานงานกับองค์การบริหารส่วนท้องถิ่นทำการสำรวจและรวบรวม

ข้อ ๕ ในการดำเนินการจัดทำทะเบียน
ให้กรมพัฒนาการแพทย์แผนไทยและการแพทย์ทางเลือก เป็นผู้ให้คำปรึกษา
แนะนำและประชาสัมพันธ์แก่หน่วยงานและบุคลากรที่เกี่ยวข้องกับการจัดทำทะเบียนทั่วราชอาณาจักร
เพื่อจัดทำทะเบียนกลาง
การจัดทำทะเบียนตามวรรคหนึ่ง
อย่างน้อยต้องระบุ
(๑) แหล่งที่มาของภูมิปัญญาการแพทย์แผนไทย
(๒) เจ้าของภูมิปัญญาการแพทย์แผนไทย
(๓) รายละเอียดของภูมิปัญญาการแพทย์แผนไทย
แบบทะเบียนสำรวจให้เป็นไปตามแบบท้ายระเบียบนี้
การสำรวจข้อมูลเพื่อใช้ในการจัดทำทะเบียน
ณ
ท้องที่ใดจะต้องแจ้งแก่บุคคลและชุมชนที่เกี่ยวข้องทราบล่วงหน้าก่อนวันที่ทำการสำรวจข้อมูล
การสำรวจและการจัดทำทะเบียน ให้ระบุชื่อตำรับยาแผนไทยหรือตำราการแพทย์แผนไทย
สรรพคุณโดยที่ไม่มุ่งหมายจะเปิดเผยสูตร วิธีการปรุง
อันเป็นสิทธิส่วนบุคคลเพื่อให้ได้มาซึ่งข้อมูลในการจดทะเบียน

ข้อ ๖ ในกรณีที่มีผู้รวบรวมตำรับยาแผนไทย
หรือตำราการแพทย์แผนไทยมาก่อน ให้สถาบันการแพทย์แผนไทยประสานงานเพื่อรวบรวมข้อมูลไว้ในการจัดทำทะเบียนกลาง

ข้อ ๗
ให้กรมพัฒนาการแพทย์แผนไทยและการแพทย์ทางเลือก
เก็บรวบรวมทะเบียนที่ได้จัดทำไว้และให้จัดพิมพ์รายชื่อตำรับยาแผนไทยและตำราการแพทย์แผนไทยเพื่อเผยแพร่แก่ประชาชนให้สามารถค้นคว้า
อ้างอิง ตรวจสอบได้


ประกาศ ณ วันที่ ๒๐
พฤษภาคม พ.ศ. ๒๕๔๗
วัลลภ ไทยเหนือ
ปลัดกระทรวงสาธารณสุข












[เอกสารแนบท้าย]

๑.
แบบทะเบียนสำรวจภูมิปัญญาการแพทย์แผนไทย

(ดูข้อมูลจากภาพกฎหมาย)


















วิชชุตา/ผู้จัดทำ
๒๐ กรกฎาคม ๒๕๕๔


















































[๑] ราชกิจจานุเบกษา เล่ม ๑๒๑/ตอนพิเศษ
๖๗ ง/หน้า ๑๑๐/๑๘ มิถุนายน ๒๕๔๗